
  Mily nemes az értelme! Mily határtalanok tehetségei! Alakja, mozdulata mily kifejező és bámulatos! Működésre mily hasonló angyalhoz! Belátásra mily hasonló egy istenséghez! A világ ékessége! Az élő állatok mintaképe!{1}


  


  Az élő állatok mintaképe csodás kifejezés. Hamlet egészen különleges lényként méltat bennünket, aki már-már isteni, s gondolkodása nem ismer határokat. E mondattal egyben a jövőbe is lát, hiszen a többi állat fölé emel bennünket, miközben elismeri, hogy mi is közéjük tartozunk. Alig kétszázötven évvel azután, hogy William Shakespeare papírra vetette e szavakat, Charles Darwin végérvényesen az állatok közé sorolta az embert, amely így csupán egy aprócska gally lett egy óriási, közel négymilliárd évet és sok-sok millió fajt felölelő, tekervényes és szövevényes családfán. Mindezen élőlények  magunkat is beleértve  egyazon eredeten osztoznak, s létezésünket egy közös és egységes kód teszi lehetővé. Az élet molekulái egyetemesek, és ugyanazokkal a mechanizmusokkal jutottunk el idáig: gének, DNS és fehérjék, anyagcsere, természetes kiválasztódás és evolúció.


  Hamlet ezután az ember alapvető paradoxonát is megemlíti:


  


  És mégis, mi nekem ez a csipetnyi por?


  


  Különlegesek vagyunk, ugyanakkor mi is csak anyag volnánk. Állatok vagyunk, még ha istenként viselkedünk is. Amikor Darwin kijelenti, hogy isteni értelmünk van, ugyanakkor nem tagadható, hogy az ember magán viseli alacsony származása kitörölhetetlen bélyegét is, egy kicsit úgy hangzik, mintha Hamletet hallanánk.


  A kérdésnek, hogy ki is vagyunk, éppen az ember mint különleges állat elképzelés a lényege. Milyen képességek és tettek emeltek bennünket piedesztálra evolúciós unokatestvéreink fölé? Mi tesz bennünket állattá, és mi tesz az állatok mintaképévé? Persze egészen kivételesnek gondoljuk magunkat, de valóban különlegesebbek volnánk a többi állatnál?


  Hamlet és Darwin mellett bizonyos értelemben az emberi kivételességről alkotott képünket rombolja a modern kultúra egy kétségtelenül kevésbé jelentős alkotása, A hihetetlen család című animációs szuperhősfilm is: Mindenki különleges… ami tulajdonképpen azt jelenti, hogy senki sem az.


  Az ember valóban állat. A DNS-ünk nem különbözik az elmúlt közel négymilliárd évben élt bármely más élőlényétől. A DNS kódolási rendszerében sincsenek különbségek: a genetikai kód a legjobb tudomásunk szerint egyetemes. A négy betű, amely a DNS-ünket alkotja (ACTG) ugyanaz a baktériumokban és a bonobókban, az orchideákban és az olajfákban, a poloskákban és a piranhákban, a Triceratopsban és a Tyrannosaurusban, a sasokban és a sáskákban, a penészgombákban és a polipokban. Alapvetően az is ugyanolyan, ahogyan a betűkkel jelölt nukleotidok mindezen élőlényekben sorba rendeződnek, és ahogyan a sorrendjük átíródik az élőlények működéseit végrehajtó fehérjemolekulákká. De egyetemes az is, hogy az élet jól körülhatárolt sejtek formájába szerveződik,{2} és hogy ez a megszámlálhatatlanul és felfoghatatlanul sok sejt ugyanazon folyamat révén szerez energiát a világ többi részéből.


  A biológia négy alappillére közül az első három az egyetemes genetika, a sejtelmélet és a kemiozmózis  ez az igen szakmai, de roppant elegáns szó a sejtanyagcsere alapfolyamatát takarja: miként veszik fel a sejtek a környezetükből az életfolyamataikhoz szükséges energiát. A negyedik pillér a természetes kiválasztódással zajló evolúció. Ezek a nagy egyesítő elméletek együttesen valami teljességgel vitathatatlant tárnak elénk: azt, hogy minden földi életnek közös az eredete  bennünket is beleértve.


  


  Az evolúció lassú, és Földünk a létezésének túlnyomó részében életnek adott otthont. A tudomány által oly magától értetődően emlegetett időintervallumok teljességgel felfoghatatlanok. Noha mi az élet egy eléggé kései ágát képviseljük a Földön, fajunk így is több mint háromezer évszázados. Az idő eme óceánját nagyrészt változatlanul szeltük át. A testünk fizikailag nem sokban különbözik a 200 ezer évvel ezelőtt Afrikában élt Homo sapiensétől.{3} Testileg már akkor is ugyanígy képesek voltunk a beszédre, és agyunk méretében sem volt jelentős különbség. A génjeink kissé módosultak, hogy az Afrikán belüli és onnan kivezető vándorlásaink során alkalmazkodjanak a környezet és az étrend változásaihoz. Szintén genetikai változatoknak tulajdoníthatók a DNS egészének csekély hányadát kitevő, az egyének közti különbségekért felelős eltérések, amelyek csak legfelszínesebb vonásainkat érintik  a bőrszínt, a haj jellegét és néhány egyéb apróságot. De ha rendbe szednénk egy 200 ezer évvel ezelőtt élt Homo sapiens férfit és nőt, levágnánk a hajukat és huszonegyedik századi ruhákba öltöztetnénk őket, a világ egyetlen mai nagyvárosában sem keltenének feltűnést.


  Ez az állandóság némiképp talányos is. Mert jóllehet ugyanúgy nézünk ki, az ember mégis változott, méghozzá alapvető módon. A szakemberek vitatkoznak azon, mikor is történt ez a változás, de nagyjából 45 ezer évvel ezelőtt egyértelműen történt valami. Sok tudós szerint hirtelen változásról beszélhetünk  no persze evolúciós értelemben a hirtelen nem villámcsapásszerűt jelent, hanem néhány száz nemzedék és néhány tucat évszázad alatt végbemenőt. Nincsenek megfelelő kifejezéseink az efféle átmenetek időtartamának a leírására. A régészeti leletekből azonban egyértelműen kirajzolódik egy sor olyan viselkedésforma megjelenése és felhalmozódása, amelyek a mai emberre jellemzők, és amelyek egy adott kor előtt nem, vagy csak alig fordultak elő. Azt is figyelembe véve, mennyi ideje létezik élet a Földön, ez a váltás egy szempillantás alatt történt.


  Az átalakulás nem a testünket érintette, nem is az élettani folyamatainkat, de még csak nem is a DNS-ünket. A kultúránk változott meg. Tudományos értelemben kultúrának nevezzük mindazon ember alkotta tárgyakat, amelyek egy adott korból származnak. Ide tartoznak például az eszközök: a pengék, a halászeszközök, a dekorációs célú pigmenthasználat és az ékszerek is. Egy tűzhely régészeti maradványai a tűz uralásának képességéről árulkodnak, és a tűz körüli terület talán szociális központként is szolgált. Az anyagi kultúrából aztán sok következtetést vonhatunk le a viselkedésre vonatkozóan is. A fosszíliákból megpróbálhatjuk megállapítani, hogyan nézhettek ki az emberek, de az őseink életének kellékeire vonatkozó régészeti bizonyítékok alapján sok mindent elárulnak arról is, milyenek voltak a történelem előtti idők emberei, és mikor váltak olyanná.


  Negyvenezer évvel ezelőtt már díszes ékszereket és hangszereket készítettünk. A művészetünk bővelkedett jelképes ábrázolásokban, és sorra találtuk fel az új fegyvereket és vadászati módszereket. Néhány évezreden belül a kutyának is helyet találtunk az életünkben  megszelídítettük a farkasokat, amelyek már jóval azelőtt is követtek bennünket zsákmányszerző útjainkon, hogy a kedvenceinkké váltak volna.


  E viselkedésformák együttes megjelenését olykor Nagy Ugrásként emlegetik, mivel ekkor ugrottunk előre intellektuális kifinomultságunk mai állapotába. Mások kognitív forradalomról beszélnek, én azonban nem szívesen használom ezt a kifejezést egy olyan átalakulási folyamatra, amely valószínűleg legalább néhány ezer évig tartott  egy igazi forradalom inkább villámcsapáshoz hasonlatos. Mindazonáltal tény, hogy a modern viselkedés tartósan és gyorsan jelenik meg a világ több pontján is. Elkezdtünk bonyolult szobrocskákat készíteni  élethűeket éppúgy, mint absztrakt jellegűeket , két lény vonásait egyesítő kimérákat faragtunk elefántcsontból, a barlangok falait pedig vadászjelenetek és számunkra fontos állatok képeivel díszítettük. A jelképes művészet legkorábbi ismert példája egy 40 ezer éves, 30 cm-es szobrocska, amely karcsú férfitesten oroszlánfejet viselő lényt ábrázol. Mamutagyarból faragták ki, az utolsó jégkorszak idején.


  Nem sokkal később már apró nőszobrokat is készítettünk. Ezeket ma Vénusz-szobrocskákként ismerjük. Nem tudjuk, volt-e valamilyen konkrét funkciójuk, bár egyes kutatók szerint termékenységi amulettek lehettek, mivel nemi jellegeik erősen eltúlzottak: óriási mellű, duzzadt szeméremajkú nőket ábrázolnak, gyakran bizarrul kicsi fejjel. Az is lehet, hogy csak műtárgynak készültek, vagy játékszernek. Akármi célból alkották is őket, az efféle szobrok készítéséhez nagy ügyességre, előrelátásra és az elvont gondolkozás képességére volt szükség. Az oroszlán-férfi képzeletbeli lény. A Vénusz-amulettek az emberi testet szándékosan helytelenül, absztrakt módon ábrázolják. Ezek az alakok nem is létezhetnek elszigetelten: a kézművességhez gyakorlat kell, és bár mára csak néhány darab maradt fenn e csodás műalkotásokból, minden bizonnyal egy sokszor ismételt folyamat eredményei, amelyek hozzáértő mesteremberek hosszú sorától származnak.


  Ezen jellegtípusok némelyike már a modern viselkedésre való teljes áttérésünk előtt is megjelenik, de csak futólag, hogy aztán újra eltűnjön a régészeti leletek közül. Nem a Homo sapiens volt az elmúlt 200 ezer évben élt egyetlen emberfaj, és nem is az egyetlen olyan, amely fejlett kultúrával bírt. A Homo neanderthalensis például egyszerűen ember volt, nem pedig az a kezdetleges vadember, akinek általában tartják. Tévedünk, ha pusztán két lábon járó majmokként gondolunk rá, aki mocsokban élt, s végtelenül primitív nyelvet és eszközöket használt. A neandervölgyieknél a modern viselkedés egyértelmű jelei voltak megfigyelhetők: ékszereket készítettek, bonyolult vadászati módszereket alkalmaztak, eszközöket használtak, tüzet tudtak gyújtani és absztrakt műalkotásokat is készítettek. El kell fogadnunk a lehetőséget, hogy magas szintű fejlettségük bizonyos értelemben megkülönböztethetetlen volt közvetlen Homo sapiens őseinktől, és ez kérdésessé teszi saját Nagy Ugrásunk egyedülállóságát. Bár a neandervölgyiekre hagyományosan az unokatestvéreinkként tekintünk, egyben az őseink is voltak: ma már tudjuk, hogy a két csoport fejlődési ága több mint félmillió éve ágazott szét, s ezen időszak alatt térben és időben szinte teljes egészében különválasztva léteztek. De amikor az őseink úgy 80 ezer éve elhagyták Afrikát, bevándorlókként érkeztek meg a neandervölgyiek lakta területekre. Eljutottunk Európába és Közép-Ázsiába, és nagyjából 50 ezer évvel ezelőtt kereszteződtünk is velük. A fizikumuk az ember ma megfigyelhető testi változatosságánál jobban különbözött a miénktől  valamivel kisebb volt az álluk, valamivel nagyobb a mellkasuk, a szemöldökük előreugrott, és az egész arcuk erőteljesebb felépítésű volt. De nem voltak annyira különbözőek, hogy ne szexeltünk volna velük, amiben férfiak és nők egyaránt részt vettek, a fajok közti kerítés mindkét oldaláról, s ezen érintkezésekből gyermekeink is születtek. Ezt onnan tudjuk, hogy a génjeinket megtaláltuk a csontjaikban, az ő génjeiket pedig a saját, élő sejtjeinkben. Az európaiak zöme DNS-ének egy kicsiny, de lényeges része a neandervölgyiektől származik, ami rögtön el is oszlat minden reményt arra, hogy az általunk két fajnak tartott két embercsoport között éles határt húzzunk  különböző fajok egyedeinek definíció szerint nem lehetnek termékeny utódai. Noha a neandervölgyi DNS fokozatosan kiszorul a genomunkból  ennek oka egyelőre nem teljesen világos , a mai emberek az ő genetikai örökségüket is hordozzák, mint ahogy itt vannak bennünk egy másik embertípus, a keletebbre élt gyenyiszovai ember génjei is, sőt talán további, még felfedezetlen csoportok DNS-ének a maradványai is megtalálhatók a miénkben.

  A Hohle Fels-i Vénusz


  Az első találkozásunkkor a neandervölgyieknek és azoknak az egyéb embereknek már nem sok volt hátra ezen a világon, és nagyjából 40 ezer évvel ezelőttre a Homo sapiens mindannyiukat túlélte. Nem tudjuk, hogy a neandervölgyieknél is végbement-e a viselkedés teljes modernné alakulása, ahogyan azt a Homo sapiensnél láttuk  talán soha nem is fogjuk megtudni , de a bizonyítékok arra mutatnak, hogy azok a barlanglakó emberek minden tekintetben eléggé hasonlatosak voltak hozzánk.


  Mi fennmaradtunk, ők kihaltak. Nem tudjuk, mi volt a Homo sapiens előnye a neandervölgyiekkel szemben. Elegendően hosszú idő alatt minden élőlény kihal: a valaha létezett összes faj 97 százaléka már eltűnt. A neandervölgyiek sokkal hosszabb ideig éltek a Földön, mint amennyit mi eddig itt töltöttünk, és még nem látjuk világosan, miért aludt ki 40 ezer évvel ezelőtt a létezésük lángja. Úgy véljük, soha nem voltak sokan, ami hozzájárulhatott a vesztükhöz. Talán okosabbak voltunk náluk. Talán olyan betegségeket hoztunk magunkkal, amelyekkel mi régóta együtt éltünk, és amelyekkel szemben immunissá váltunk, de az érintetlen neandervölgyi populációra végzetesek voltak. Az is elképzelhető, hogy egyszerűen csak elfogytak. Azt viszont tudjuk, hogy nagyjából ugyanebben az időszakban az utolsónak megmaradt emberfajtánál tartósan és globálisan megjelentek annak jelei, amivé mára váltunk.


  Egészen biztos, hogy a legközelebbi rokonaink mindegyikénél jobban szaporodtunk. A Homo sapiens rendkívül hatékonyan sokasodott. Sok tekintetben mi vagyunk a Föld uralkodó életformája (ha a rangsorok számítanak önnek, kedves Olvasó), bár a baktériumok jóval népesebbek nálunk  a testünkben több baktériumsejt él, mint emberi, és sokkal, de sokkal ősibbek is. Négymilliárd éves előnyük van velünk szemben, és aligha fognak egyhamar kihalni. Ma már több mint hétmilliárd ember él bolygónkon, vagyis több mint a történelem során valaha, és a számunk egyre nő. A leleményességünk, a tudományunk és kultúránk révén számos betegséget számoltunk fel, drasztikusan csökkentettük a csecsemőhalandóságot, és évtizedekkel nyújtottuk meg az átlagember élettartamát.


  


  Hamlet álmélkodik a nagyszerűségünkön, ahogyan a tudósok, a filozófusok és a vallások évezredeken át tették. Ám a tudomány fejlődése apránként ugyan, de mind jobban kikezdte különlegességünket. Nikolausz Kopernikusz kirángatott bennünket azon téveszménkből, hogy a Föld a mindenség középpontja, s megmutatta, hogy csupán egy közönséges csillag körül keringő bolygó. A huszadik századi asztrofizika bebizonyította, hogy a Naprendszer teljesen átlagosnak számít a galaxisunkat alkotó több milliárd más csillagrendszer között  mint ahogy a galaxisunk is csak egyike a világegyetem sok milliárd galaxisának. Még mindig csak egyetlen, életet hordozó világot ismerünk, de amióta 1997-ben felfedezték az első, nem a Nap körül keringő bolygókat, több ezer hasonlóról szereztünk tudomást, 2018 áprilisában pedig egy új műholdat bocsátottak fel, kifejezetten azzal a feladattal, hogy különös, új világokat találjon. Egyre világosabban látjuk, milyen körülmények kellenek ahhoz, hogy a kémiai folyamatok biológiaiakká változzanak át, és hogy egy steril kődarabon megjelenjen az élet. A van-e élet a Földön kívül kérdése megváltozott: ma már az lenne meglepő, ha a világegyetem más részein nem léteznének élő dolgok. A felfedezésükre azonban még várnunk kell, és egyelőre csak a földi életet ismerjük. De talán nem vagyunk annyira egyedülállók, mint azt egykor hittük, és minél többet tudunk meg erről a témáról, annál tisztábbá válik a kép.


  A Földön Charles Darwin kezdett el apránként leszállítani bennünket a különleges teremtés piedesztáljáról és visszavezetni a természeti világba. Megmutatta, hogy csupán állatok vagyunk, akik más állatokból fejlődtek ki, és egyértelművé tette, hogy nem teremtéssel, hanem nemzés útján jöttünk létre. A biológia fent említett alappilléreinek megdönthetetlen molekuláris bizonyítékai még sehol sem voltak, amikor 1859-ben A fajok eredete című könyvében Darwin megismertette a világgal nagyszabású elméletét. Abból a műből még kihagyta az embert, csupán sejtelmesen megemlítette, hogy a természetes kiválasztódás általa felismert mechanizmusainak tanulmányozása hamarosan a mi származásunkra is fényt vet majd. 1871-ben aztán kiadta Az ember származását, amelyben aprólékos és zseniális elméjével saját keletkezésünk kérdését vizsgálta meg, s megállapította, hogy evolúció útján létrejött állatok vagyunk. Javarészt ön is egy csupasz majom, majmok leszármazottja, akinek vonásait és tetteit a természetes kiválasztódás formálta és szelektálta.


  Ebben az értelemben nem vagyunk különlegesek. Az evolúciónk eredményeként kialakult biológiánk semmiben sem különbözik a többi élőétől, és a működtető mechanizmusai is hasonlóan egyetemesek. De az evolúció egy sor olyan, kognitív képességgel is felruházott bennünket, amelyek ironikus módon a természettől való függetlenedés érzetét adták nekünk, mivel ezeknek a képességeknek köszönhetően az összetettség olyan szintjére fejleszthettük és finomíthattuk a kultúránkat, amely messze meghaladja bármely más fajét. Így aztán az az egyértelmű benyomásunk támadt, hogy különlegesek vagyunk, és különleges módon teremtettünk.


  Ámde számos, egykor egyedülállóan emberinek vélt dologról mára kiderült, hogy korántsem az. A természetet kihasználva és a technológiát alkalmazva az eredeti lehetőségeinknél sokkal, de sokkal többet értünk el. Ugyanakkor sok állat is használ eszközöket. A szexet különválasztottuk a szaporodástól, és szinte mindig élvezetből gyakoroljuk. A tudósok vonakodnak elismerni a gyönyör létezésének lehetőségét az állatoknál, noha az állatok szexuális tevékenységeinek egy óriási része nem a szaporodásra irányul, nem is irányulhat arra. Gyakran homoszexuális faj vagyunk. A homoszexualitást egykor  és sok helyen ez mindmáig így van  contra naturam, azaz természetellenes dolognak bélyegezték. A valóság azonban az, hogy a természetben is nagyon sokszor, több ezer állatfajnál fordul elő azonos nemű egyedek közötti szexuális viselkedés  a zsiráfbikák szexuális érintkezéseinek a zöme például nagy valószínűséggel ilyen jellegű.


  Úgy tűnik, a kommunikációs képességünk összehasonlíthatatlanul jobb az összes többi állaténál, bár az sem kizárt, hogy csak nem tudjuk még, mit mondanak egymásnak. Én írom ezt a könyvet, ön elolvassa, ami olyan szintű kommunikáció, amely messze túlmutat mindazon, amit bármely más fajnál megfigyelhettünk. Noha ez nyilvánvalóan mássá tesz bennünket, a sáskarákot valószínűleg egy cseppet sem izgatja. Ő a fény tizenhat tartományában lát, míg mi mindössze háromban,{4} ami az ő számukra sokkal hasznosabb, mint az általunk az évezredek során összegyűjtött minden kultúra és önbecsülés.


  Mindazonáltal egy könyv remekül példázza a köztünk és az összes többi állat közötti különbséget. Olyan információkat osztok meg benne, amelyeket több ezer más személy gyűjtött össze, akik közül szinte senkivel sem állok közeli rokoni kapcsolatban. Tanulmányoztam a gondolataikat, és egy szinte felfoghatatlanul bonyolult eszköz segítségével lejegyeztem őket, hogy gazdagítsam az elméinket az itt ismertetett történetek gyűjteményével, amelyek újak és remélhetőleg érdekfeszítőek lesznek azok számára, akik érdemesnek találják belelapozni a könyvbe.


  Ez a könyv azon paradoxonról szól, hogyan lettünk önmagunk. Azon evolúciós folyamatot vizsgálja, amely óriási szellemi kapacitással ruházott fel egy egyébként teljesen átlagos emberszabásút, hogy eszközöket, műalkotásokat, zenét, tudományt és technikát hozzon létre. A régi csontoknak  és újabban a genetikának  köszönhetően sok mindent tudunk eonokat átívelő evolúciós utunk részleteiről (bár bőven van még felfedeznivalónk), viszont sokkal kevésbé alaposan ismerjük viselkedésünk és elménk fejlődését, és azt, miként váltunk azzá a kulturális és szociális lénnyé, aki vagyunk.


  De ez a könyv egyben az állatokról is szól, hiszen mi is közéjük tartozunk. Önközpontú faj vagyunk, és nehezünkre esik nem saját magunkat és a saját viselkedésmintáinkat látni más állatokban. E vonásaiknak olykor a mieinkkel közös az eredetük, gyakran azonban nem az. De függetlenül attól, honnan származnak, megpróbálom lerántani a leplet saját viselkedésformáinkról azzal, hogy megmutatom, a Földön hol máshol fordulnak még elő ezek. Igyekszem azt is összeszedni, mely dolgok jellemzők csak ránk és legközelebbi evolúciós unokatestvéreinkre, és melyek azok, amelyek bár hasonlónak tűnnek, valójában nincs köztük összefüggés. Meg fogom vizsgálni a technológia fejlődését az embernél  a kövek, a botok és a tűz használatát már több százezer éve elsajátítottuk  és sok más, eszközöket használó állatnál is. Az evolúcióbiológusok imádnak a szexen töprengeni, én is mélyebben foglalkozom majd a kérdéssel  nemcsak azért, hogy megértsük, miként választottuk külön a szex számtalan formáját a szaporodástól, hanem hogy azt is lássuk: sok állat szexuális élete is élvezetek fesztiválja, amely egyáltalán nem minden esetben csak az utódnemzés biológiai késztetésének a megnyilvánulása. Bár itt önmagunkat és a csodás természeti sokféleséget kívánom ünnepelni, az is vitathatatlan, hogy olyan teremtmények vagyunk, akik képesek nem kimondottan angyali viselkedésre is, sőt, olykor borzalmas dolgokra  kegyetlenkedésre, háborúra, népirtásra, gyilkosságra, nemi erőszakra. Vajon ezek különböznek a természet brutális világának részét képező, gyakran rettenetes viselkedésformáktól, a tévés dokumentumfilmekben soha be nem mutatott erőszaktól és szexuális tevékenységektől? Az utolsó részben a viselkedési modernség evolúcióját veszem górcső alá  vagyis azon emberek megjelenését, akik mihozzánk hasonlatosak. A testünk már jóval azelőtt modern testté alakult, hogy az elménkkel is ugyanígy történt volna, és ez mindenképpen vizsgálódásra érdemes rejtély.


  A biológusok nagyra értékelik az evolúció csodáit, amelyek néha segítenek megérteni önmagunkat, sokszor pedig segítenek megérteni a földi élet nagy igazságait. Ez a könyv bepillantást nyújt abba a regényes, kanyargós utazásba, amelyen minden élőlénynek részt kellett vennie. Elvégre egyedül mi vagyunk képesek értékelni ezt.


  Mily remekmű az ember!


  


  A biológia alappillérei szilárdan állnak a helyükön, ahová az elmúlt két évszázadban kerültek, s azóta minden próbát kiálltak. Összekapcsoltuk a természetes kiválasztódás elvét a genetikával, amit a kémiai alapokon működő sejtekben látunk megvalósulni. Végigvezettük ezen elveket a múlton, hogy képet kapjunk arról, miként hódította meg a tengerek mélyén kialakult kezdetleges élet bolygónk minden zegét és zugát. Azt hihetnénk, ezzel lényegében végeztünk is a földi élet tanulmányozásával, és már csak néhány apró részlet vár pontosításra. De a tudomány soha nem alszik, hiszen mindig is óriási rések tátongtak a tudásunkban. A természet java részét még nem figyeltük meg, és az nap mint nap szolgál elképesztő felfedezésekkel, új fajokkal, az állatok és más élőlények olyan új tulajdonságaival, amelyeket eddig még nem láttunk, vagy el sem tudtunk képzelni.


  A könyvben ismertetett újdonságok egy részét csak 2018-ban fedezték fel  abban az évben, amikor befejeztem a kötet írását. Az ilyen esetekben olykor kevés részlettel szolgálhatok, vagy olyan viselkedésekről lehet szó, amelyeket csak egyszer, illetve csupán néhányszor figyeltek meg. Az is lehetséges, hogy ezek valóban szokatlan magatartásformák. Más megnyilvánulások viszont sok fajra általánosíthatók  vagy akár mindre is. Némelyik viselkedésről kiderülhet, hogy nem is az, aminek eredetileg gondolták. Bár a rengeteg csodás tévés dokumentumfilm mást sugallhat, az igazság az, hogy az állatok többsége szinte teljes életét az emberi szem elől rejtve éli, olyan környezetben, amely számunkra barátságtalan vagy akár kifejezetten ellenséges. De ilyen a tudomány jellege: aki keres, az talál. Ezen állatok tanulmányozása önmagáért fontos, és idővel a mi létünkkel kapcsolatban is jelentős felismeréseket nyújthat.


  Néha úgy tűnik, hogy ezen viselkedéseknek az emberi megnyilvánulásokkal közös evolúciós eredetük van. Más jellegzetességek azért fordulnak elő a nem emberi állatoknál, mert egyértelműen igen hasznosak a létért való küzdelemben, és az evolúció során többször is kifejlődtek  a rovaroknak, a madaraknak és a denevéreknek is vannak például szárnyaik, noha a repülés képességének megszerzése tekintetében nem sok közös fedezhető fel bennük. Daniel Dennett filozófus ügyes trükköknek nevezi ezeket, ami alatt azt érti, hogy olyan rendkívül előnyös tulajdonságokról van szó, amelyek a történelem során számos alkalommal felbukkannak. A repülés egy ügyes trükk, amely többször is kifejlődött egymással csak távoli rokonságban álló teremtményeknél, és amely sokszor kifejlődött bizonyos állatcsoportokon belül. Az evolúció ily módon is hatékony: ha már van terv egy adott tulajdonság létrehozásához, az minden olyan esetben felhasználható, amikor az a tulajdonság kívánatos. A rovarok szárnya az elmúlt néhány százmillió évben több tucat, vagy talán több száz különböző alkalommal fejlődött ki és tűnt el, hogy segítse a túlélést az adott helyi környezetben, bár a szárnyakat lehetővé tévő genetikai mechanizmusok mindezen idő alatt lényegében változatlanok maradtak. A repülés csak akkor hasznos, amikor hasznos, s mivel eléggé sokba is kerül, könnyen meg lehet szabadulni tőle, amikor nincs rá szükség. Ilyenkor a gének nem vesznek el, csak használaton kívül kerülnek, mint nyáron a télikabát.


  Saját evolúciónk tanulmányozásának számtalan buktatója van. Mint ahogy óvatosnak kell lennünk a funkcionális hasonlóságok közös eredetűnek tulajdonításával, ugyanúgy óvatosnak kell lennünk akkor is, ha a mai viselkedéseinkről azt feltételezzük, hogy azok eredendően is ugyanezen célra alakultak ki. Rengeteg igen csábítóan hangzó mítosz szól a testünk és viselkedésmódjaink eredetéről, amelyek már-már áltudományosnak tekinthetők. Ezzel kapcsolatban gyorsan szeretném is leszögezni: minden élő evolúció útján jött létre. Ez azonban nem szükségszerűen jelenti azt, hogy minden viselkedés is megmagyarázható az evolúció alapgondolatával, vagyis az alkalmazkodással. Számos olyan viselkedést találhatunk  különösen nálunk, embereknél , amelyek az evolúció útján kialakult létezésünk melléktermékei, és nem azért vannak, mert segítik a fennmaradásunkat. Ez a tévedés különösen gyakori a szexuális viselkedéseink tekintetében, amelyeket részletesen tárgyalni fogunk. Az állatoknál is megfigyelhetünk hasonló szexuális megnyilvánulásokat, amelyek egy része nálunk a gyönyörrel kapcsolatos, más részük pedig a bűncselekménynek számító erőszaknak minősül. Akármilyen jól hangzó vagy hihető is egy magyarázat, a tudomány tényeket és bizonyítékokat keres, valamint azt, hogyan lehet egy elképzelést bombabiztosan igazolni.


  Minden evolúciós útvonal egyedi, és bár minden élőlény rokonságban áll egymással, a kialakulásuk módja minden esetben eltérő  különböző evolúciós nyomások irányították a szelekciót, a DNS-ben pedig véletlen mutációk hozták létre azon mintázatokat, amelyek lehetővé tették a változatok kialakulását, a szelekciót és az evolúciós változásokat. Az evolúció vak, a mutációk véletlenszerűek, a szelekció viszont nem az.


  A próba szerencse konzervatív folyamat; a radikális biológiai változások általában halállal végződnek. Egyes evolúciós változások egyértelműen oly hasznosak, hogy soha nem is tűnnek el teljesen. Jó példa erre a látás. A tengerben óriási előnyt jelentett a látás képessége azon életforma számára, amelynél először alakult ki, több mint 540 millió évvel ezelőtt  láthatta azt, amit meg akart enni, és odaúszhatott hozzá, ahogy láthatta azt is, ami őt akarta megenni, és távolodhatott tőle. Kifejlődése után a látás gyorsan elterjedt, és azóta a fototranszdukció  azaz a fény képpé való átalakítása  szinte minden látni képes élőlényben lényegében változatlan maradt. Ezzel szemben a fa kérge alól a kövér lárvát görbe gallydarabbal kipiszkáló varjúnál ez a képesség teljesen függetlenül fejlődött ki a csimpánzok ugyanezen viselkedésformájától, és a kettő genetikai alapjai között nem sok hasonlóság fedezhető fel. Minden képesség evolúció eredménye, de ez nem feltétlenül jelenti azt, hogy közös evolúciós gyökereik vannak. A nekünk ismerősnek tűnő viselkedésmódok hasonlóságainak és különbségeinek a szétválogatása és kiszűrése kulcsfontosságú önnön evolúciónk megismeréséhez.


  Külön kell választanunk az e könyvben ismertetett tulajdonságokat, még akkor is, ha egyik sem független a többitől. Nem tudjuk újra létrehozni a körülmények azon sorrendjét, amelyek közt az adott tulajdonságok létrejöttek. Az agyunk megnövekedett, a testünk megváltozott, a képességeink egyre fejlettebbek lettek, amiként társas kapcsolataink is megváltoztak. Szikrát csiholtunk és tüzet gyújtottunk, megműveltük a földet, mítoszokat alkottunk, isteneket teremtettünk és állatoknak parancsoltunk. A kultúra kezdetéhez szükség volt mindezen dolgokra, aztán az információk és a szakértelem áramlása adta hozzá a hajtóerőt. Nem egy almától kaptuk ezt a tudást  az alma is a mezőgazdasági leleményességünk terméke. Azáltal tettünk szert rá, ahogyan az életünket éltük. A populációk, amelyben éltünk, egyre nőttek, a rokoni csoportokból közösségek alakultak, és a közösségeken belül az egyes feladatok már szakemberekre hárultak  zenészekre, művészekre, kézművesekre, vadászokra, szakácsokra. Ahogy ezek a szakértők átadták egymásnak a tudásukat, az elmék összekapcsoltsága által létrejött a modernség. Egyedülálló módon az ember felhalmozza és másoknak is megtanítja a kultúrát. Nemcsak a későbbi nemzedékeknek adunk tovább információkat a DNS-be kódolva, hanem minden irányba, olyan embereknek is, akikkel nincs közvetlen biológiai kapcsolatunk. Feljegyezzük a tudásunkat és a tapasztalatainkat, és másokkal is megosztjuk azokat. Mások tanításával, a kultúránk formálásával és a történetek mesélésével teremtettük meg önmagunkat.


  Darwin a rá jellemző módon ebből is megsejtett valamit:


  


  …kizárólag az ember képes fokozatos tökéletesedésre. Hogy hasonlíthatatlanul nagyobb és gyorsabb tökéletesedésre képes, mint bármely más állat, az nem szorul bizonyításra; és ez elsősorban annak tulajdonítható, hogy a beszéd képességével rendelkezik, és tapasztalatait tovább tudja adni.{5}


  


  Döntő fontosságú, hogy mi vagyunk az egyetlen faj, amely önmagát is megvizsgálta, és feltette a kérdést: Különleges vagyok? Paradox módon a kérdésre a válasz egyszerre nem és igen.


  Hosszú évezredek során nem különösebben egyedi állati létünkből jutottunk el odáig, hogy különleges módon teremtettnek, az élővilág többi részétől alapvetően különbözőnek képzeljük magunkat  egyfajta kvantumállapotba kerültünk, ahol egyszerre tudjuk elfoglalni mindkét álláspontot. A továbbiakban összefoglalom azon tényeket, amelyek egyértelműen az állatok közé helyeznek el bennünket, ám ezzel együtt azt is megmutatják, mennyire rendkívüliek vagyunk.


  ELSŐ RÉSZ


  Emberek és egyéb állatok


  ESZKÖZÖK


  Az ember technológiai lény. A technológia szó modern korunkban konkrét jelentésre tett szert. E szavakat számítógépen írom, a háttérben pedig egy internetböngésző fut, amely wifin keresztül kapcsolódik a hálózatra. Általában úgy gondolunk ezekre a fajta elektromos eszközökre és szolgáltatásokra, mint a mai technológia megtestesítőire. A sci-fi-szerző Douglas Adams három, a technológiával való érintkezésünkkel kapcsolatos szabályt állított fel:


  


  1. Minden, ami létezett a világon, amikor megszülettünk, az normális és hétköznapi és a világ működésének természetes része.


  2. Minden, amit tizenöt és harmincöt éves korunk között találnak fel, az új és izgalmas és forradalmi, és talán karriert lehet csinálni belőle.


  3. Minden, amit harmincöt éves korunk után fedeznek fel, az a dolgok természetes rendje ellen való.{6}


  


  Kétségtelen, hogy a médiumokban látszólag állandó gyanakvással kezelik az új technológiákat  ez különösen igaz az idősebbekre, akik a fiatalok iránti aggodalmaiknak adnak hangot: Hát senki sem gondol a gyermekekre?


  Mindig is így volt. Szókratész a Kr. e. ötödik században egy új, bomlasztó technológia veszélyei ellen emelte fel a szavát, attól tartva, hogy az:


  


  …éppen hogy feledést fog eredményezni azok lelkében, akik megtanulják, mégpedig az emlékezet elhanyagolása miatt. (…) S tanítványaidnak látszatbölcsességet nyújtasz valódi bölcsesség helyett. Mert sok mindenről hallva, ámde kifejtő tanítás nélkül, azt fogják gondolni, hogy sokat tudnak, miközben jórészt nem tudnak semmit, és ráadásul nehéz felfogásúak lesznek, hiszen ahelyett, hogy bölcsekké váltak volna, látszólagos bölcsek lettek.{7}


  


  A Szókratész haragját kiváltó technológia az írás volt. Kétezer évvel később Conrad Gessner svájci polihisztor, nyelvész és tudós hasonló dühvel reagált egy másik információtechnológiai találmányra  a nyomtatásra.


  Ilyen az ember… A jelenlegi kulturális technoprobléma a képernyők előtt töltött idő hosszára vezethető vissza. A nyomtatott és az online médiumokban vég nélkül olvashatjuk a panaszáradatot amiatt, mennyi időt töltünk képernyők előtt, és hogy ez esetleg milyen károkat okozhat. A kisstílű bűnözéstől a sorozatgyilkosságokig, az autizmustól a skizofréniáig elképesztően sok mindent tulajdonítottak már a képernyő hatalmának. Valójában az egész egy bosszantó, áltudományos társalgás, hiszen a problémát igen hiányosan vázolják fel és határozzák meg. Vajon egyenértékű hatása van öt óra magányos videojátékozásnak és öt óra e-könyv-olvasásnak? Számít-e az, hogy a játék erőszakos jeleneteket vagy fejtörőket tartalmaz, esetleg mindkettőt? Vajon ugyanolyan a hatása annak, ha megnézünk a moziban egy filmet, mint ha a családunkkal videojátékot játszanánk?


  Erre vonatkozóan még nem állnak rendelkezésre adatok, a témával kapcsolatosan eddig elvégzett vizsgálatokból pedig vagy nem vontak le egyértelmű következtetést, vagy azok valamilyen módon hibásak voltak. A vita egy része azonban arról folyik, hogy túl sok olyan időt töltünk a képernyők előtt, amelyben kreatívabb vagy értékesebb kulturális tevékenységeket folytathatnánk, illetve technológiai segítség nélkül fejezhetnénk ki magunkat. No persze az ecset is technológiai eszköz, akárcsak a ceruza, a kihegyezett bot vagy a részecskegyorsító. Nagyon, nagyon kevés olyan művészi, kreatív vagy tudományos tevékenységet említhetnénk, ami az azt segítő technológia nélkül is életképes maradna. Az éneklés, a tánc, az úszás és a sport egyes formái ugyan közvetlen külső technológiai támogatás nélkül is működnek, de miközben elnézem a lányomat, amint balettórák előtt kontyba köti és lakkal rögzíti a haját, levágja elgyötört lábkörmeit és felveszi a balettcipőt, akaratlanul is az jár a fejemben, hogy olyan állat vagyunk, amelynek egész kultúrája és létezése teljes mértékben az eszközeitől függ.


  De mit tekintünk eszköznek? Nos, erre van néhány definíció. Íme, az egyik, egy elismert állat-viselkedéstani tankönyvből:


  


  Egy adott tárgyhoz vagy élőlényhez nem kapcsolódó, vagy hozzákapcsolódó, manipulálható környezeti dolog külső alkalmazása azzal a céllal, hogy megváltoztassa egy másik dolog, egy másik élőlény vagy a használó megjelenését, helyzetét vagy állapotát úgy, hogy a használó közvetlenül megfogja és kezeli az eszközt a használat előtt vagy alatt, és ő felel az eszköz megfelelő és hatékony orientálásáért.


  


  Ez ugyan elég bőbeszédű meghatározás, de a legtöbb kulcspontot lefedi.{8} Egyes definíciók különbséget tesznek a talált és a módosított eszközök használata között, és csak az utóbbit tekintik technológiának. A lényeg az, hogy az eszköz egy, az állat testétől független dolog, amelyet az állat arra használ, hogy vele fizikai hatást váltson ki.


  Az eszközök kultúránk szerves részei. Néha megkülönböztetjük a kulturális és a biológiai evolúciónkat  az előbbi tanult és szociálisan adódik át, míg az utóbbi a DNS-ünkbe van kódolva. De az igazság az, hogy e kettő elválaszthatatlanul összefonódik, és helyesebb, ha a gének és a kultúra koevolúciójáról, azaz együttes evolúciójáról beszélünk. Egymást hajtják, s a gondolatok és készségek kulturális átadásához ugyanúgy szükség van ennek biológiai feltételeire is. A biológia teszi lehetővé a kultúrát, a kultúra pedig megváltoztatja a biológiát.


  Már évmilliókkal a digitális óra feltalálása előtt is szükségszerűen technológiai kultúrával bírtunk. A tudományos nevezéktan megalkotói kifejezetten el is ismerték technológia iránti elkötelezettségünket. Nemünk egyik legkorábbi képviselője  és egyben az egyik feltételezhető ősünk  a Homo habilis nevet kapta. Ez szó szerint ügyes embert jelent. A faj tagjai 2,11,5 millió évvel ezelőtt éltek Kelet-Afrikában. Több habilisként azonosított egyed maradványai is előkerültek: általában laposabb az arcuk, mint a korábbi Australopithecusoké (amelyek úgy hárommillió éve jelentek meg), viszont még őrzik azok hosszú karjait és kicsi koponyáját  az agyuk jellemzően fele akkora, mint a miénk. A Homo habilis ránézésre még inkább tűnhetett majomembernek, mint embermajomnak. Feltehetően tőle származott a kecsesebb Homo erectus, bár a két faj egy ideig együtt is élt  ez talán azt jelzi, hogy a Homo habilis fejlődése saját ágon haladt tovább.


  Ügyes embernek főként azért tekintik, mert az egyedek maradványait kőeszközökre utaló bizonyítékok vették körül. Egyes kutatók azt feltételezik, hogy az eszközök jelenléte jelzi a határvonalat a Homo nem és az előtte élt emberelődök között, vagyis szerintük az embert valójában az eszközhasználat teszi emberré. A Homo habilishez köthető leletek a legnagyobb mennyiségben a tanzániai Olduvai-hasadékvölgyből kerültek elő, és ezt a fajta technológiát olduvai iparként szokták emlegetni. Az eszközök és azok használatának leírásához nagyon sokféle szakkifejezést használnak; ilyen például a kövek redukciója, ami nagy vonalakban azt jelenti, hogy egy követ  gyakran kvarcot, bazaltot vagy obszidiánt  pattintással megformáznak és megéleznek. Sok régészeti nyom származik a pattintott kőszilánkokból, azaz a nyers kő eszközzé formálása során keletkező törmelékből, miközben maguk az eszközök eltűntek az idő homályában. Az obszidián{9} magmás kőzet, egyfajta vulkáni üveg, és kitűnő választás, ha vágóeszközt akarnak készíteni, mivel olyan elképesztő éleket képez, hogy egyes sebészek ma is inkább ezt használják az acélszikék helyett.


  Ezek a tevékenységek nyilvánvalóan olyan kognitív képességre utalnak, amely lehetővé teszi a megfelelő kövek kiválasztását  és a tervezést. Szükség van egy kalapácsként használt kőre és valamiféle üllőre, amelyre a pattintás közben a munkadarabot teszik. A pattintás tudatosságot és hozzáértést igénylő tevékenység. Az így készített eszközök változatos képet mutatnak  vannak közöttük nagy igénybevételre szánt darabok, mint az olduvai aprító, amelyet a feltevéseink szerint baltaként használtak, mások finomabb munkára valók  kaparók a hús bőrről való eltávolításához, vagy egyik oldalukon kiélezett kövek, illetve egyéb, fafaragásra való eszközök. Az eszközkészlet ezen változatossága megint csak fejlett kognitív képességeket sugall, hiszen tudni kellett, hogy melyik tevékenységhez melyik eszköz felel meg.


  A Homo habilis a döntésünk alapján embernek tekintett leszármazási ág egyik legkorábbi tagja, és a meghatározásnak az eszközhasználat is része. A tudomány azonban nem igazolta ezt a mesterséges határt: nem az ügyes ember volt az első, aki ügyes lett. Az olduvaitól vagy ezer kilométerre északra, a Turkana-tó nyugati partján fekvő, Lomekwinek nevezett régészeti lelőhely is a korai emberősök fejlődése szempontjából fontos területek közé tartozik. Itt fedezték fel 1998-ban a Kenyanthropus platyops (nagyjából: lapos arcú kenyai ember){10} névre keresztelt példányt. Ez egy még korábbi emberszabású, amely egyesek szerint morfológiailag kellőképp hasonlít az Australopithecusra ahhoz, hogy ennek alapján ne tekintsük külön fajnak. Nem tudom, ez olyan sokat számít-e, hiszen a rendszertani definícióink bizonytalanná válnak ezeknél az önkényes határvonalaknál, és nagyon sok mindennel kapcsolatban csak feltevésekkel élhetünk, hiszen igen kevés leletünk van  eddig már háromszáznál is több Australopithecus-egyed maradványai kerültek elő, a Kenyanthropusnak viszont csak ezt az egy példányát ismerjük.


  A New York-i Stony Brook Egyetem egy kutatócsoportja 2015-ben a kenyai Lomekwi területén dolgozva eltévedt, s így akadtak rá a lelőhelyre, ahol a felszínen elszórva szándékos eszközkészítésből visszamaradt kőtörmelékek voltak láthatók. Az itt végzett ásatások során számos további törmelék mellett kész eszközöket is találtak. Sikerült pontosan meghatározni a leleteket rejtő talajréteg korát  ez nem mindig olyan egyszerű feladat, de ebben az esetben a vulkáni hamu és a mágneses pólusváltás{11} néven ismert geológiai jelenség is segített. A talált eszközök nem egészen olyan kifinomultak, mint az olduvai ipar által előállítottak, viszont jóval régebbiek azoknál  valószínűleg 3,3 millió évesek. Egy esetben még egy kőszilánkot is sikerült összeilleszteni azzal a kődarabbal, amelyről lepattintották. Egészen elképesztő belegondolni ebbe: ott ült egy majomszerű egyén, és egy kődarabot pattintgatott, hogy kialakítson belőle valamilyen eszközt. Talán nem volt elégedett azzal, ahogyan a szilánk levált, ezért mindkét darabot eldobta, és valami mással kezdett foglalkozni. Vagy talán egy éhes ragadozó kergette el. A darabok aztán zavartalanul pihentek ott több mint hárommillió éven át.


  Nem tudjuk, ki ült ott és készítette ezeket az eszközöket, de azt tudjuk, hogy talán 700 ezer évvel élt a Homo nem  az emberek  kialakulása előtt, és akár az a lapos arcú kenyai is lehetett. Az olduvai ipar termékeiből azóta Afrika legkülönbözőbb pontjain találtak már tárgyakat, ahonnan a korai emberek jelenlétének egyéb bizonyítékai is előkerültek, például a Kenyában, a Turkana-tó keleti partján fekvő Koobi Forában, valamint a dél-afrikai Swartkransban és Sterkfonteinben. Idővel jóval távolabb is felfedeztek ilyen eszközöket, például Franciaországban, Spanyolországban, Bulgáriában és Oroszországban, sőt 2018 júliusában Dél-Kínában is  ráadásul ezek az Afrikán kívül talált legrégebbi darabok. Az olduvai ipar eszközeit elképesztően hosszú ideig, talán egymillió évnél is tovább használták.

  Olduvai aprító


  Az emberi technológia történetében az olduvai eszközöket jelenlegi ismereteink szerint idővel egy újabb, bonyolultabb darabokból álló eszközkészlet váltotta fel. A Kelet-Afrikától több ezer kilométerre fekvő Saint-Acheul az észak-franciaországi Amiens egyik külvárosa, ahol 1859-ben több kőbaltafejet találták, amelyek az egész emberi történelem legelterjedtebb iparának meghatározói lettek. Nem ezeket találták meg legelőször  a tizennyolcadik század végén hasonló eszközök bukkantak elő egy suffolki faluban, a kellemes kis vásárváros, Diss közelében , de mégis ezek lettek az azóta acheuli iparként ismert kultúra eszközeinek mintapéldányai.


  Az acheuli szakócákat (marokköveket) nagyobb gonddal munkálták meg, mint olduvai elődeiket. Jellemzően könnycsepp alakúak, hegyes csúcsban végződnek, és lapított élük van 

